Matovič, Igor, podpredseda vlády a minister financií SR (2021-07-01):
Ďakujem pekne. Vážený pán predsedajúci, kolegovia, kolegyne, cieľom predloženého vládneho návrhu zákona je rozšíriť finančné opatrenia na zmiernenie následkov koronakrízy o ďalšie opatrenie, ktorým je poskytnutie finančnej pomoci pre cestovné kancelárie. Ja som to tu v podstate už hovoril aj pri návrhu na skrátené legislatívne konanie, aj pri prvom čítaní, prepáčte, že sa trošku opakujem. Ale zjednodušene; alebo prečítam to celé. Podrobnosti o obsahu vládneho návrhu zákona som vám už uviedol v rámci prvého čítania, počas ktorého nebola k vládnemu návrhu zákona žiadna rozprava. Preto sa teraz sústredím skôr na výsledky prerokovania vládneho návrhu zákona vo výboroch parlamentu. V hospodárskom výbore Národnej rady bol schválený doplňujúci návrh, ktorým sa vládny návrh zákona dopĺňa o nový článok II, ktorým sa upravuje zákon o eurofondoch. Cieľom týchto nevyhnutných úprav zákona o eurofondoch je odstránenie zrejmých nesprávností vo vnútorných odkazoch zákona vzťahujúcich sa na konanie o žiadosti pri národných projektoch, veľkých projektoch a projektoch technickej pomoci v rámci poskytovania príspevku v čase krízovej situácie. Vo finančnom výbore Národnej rady bol schválený doplňujúci návrh, ktorý sa týka technického riešenia administrácie pomoci pre cestovné kancelárie prostredníctvom Slovenskej záručnej a rozvojovej banky. Pôvodne sa rátalo s tým, že ministerstvo financií transferuje príslušný objem peňazí na účet Slovenskej záručnej a rozvojovej banky vedený v Národnej banke Slovenska, resp. v Štátnej pokladnici. Podľa európskych bankových regulačných predpisov by však takáto operácia sa považovala za kapitálové posilnenie banky, čo ale nie je tento prípad. Preto sa doplňujúcim návrhom umožňuje zriadenie technických účtov ministerstva financií v Slovenskej záručnej a rozvojovej banke, na ktorých budú vedené návratné finančné výpomoci pre jednotlivé cestovné kancelárie. Čiže toľko k prerokovaniu týchto návrhov na výboroch. A ešte teda k samotnému návrhu alebo teda k tej podstate tohto zákona. Zopakujem, však možno opakovanie matka múdrosti. Minulý rok, predtým ako začal COVID šarapatiť v plnom rozsahu, si niekoľko stotisíc ľudí objednalo zájazdy do zahraničia. A robili to či už teda kvôli zľave, alebo si chceli zabukovať alebo zarezervovať ten hotel, na ktorý sú zvyknutí, ktorý majú obľúbený. To je jedno. Z akéhokoľvek dôvodu si vopred objednali zájazdy v cestovných kanceláriách. Následne, keď prišiel COVID a uzavreli sa hranice, nemohli si uplatniť tento zájazd v cestových kanceláriách. Len cestovné kancelárie medzičasom už nemali žiadne peniaze, lebo tie peniaze posunuli ďalej do tých zariadení, v ktorých tie dané zájazdy mali prebiehať. Túto situáciu sme sa vtedy rozhodli riešiť tým, že sme ľuďom vystavili tzv. vouchre a týmito vouchrami, ten voucher vlastne zabezpečil, kupón, zabezpečil pre tých ľudí právo, že môžu až do konca tohto augusta prísť do cestovnej kancelárie a uplatniť si ten nárok na svoj zájazd. Ale v prípade, ak dovtedy si ten nárok na zájazd neuplatnia z rôznych dôvodov, že buď je zlá koronová situácia, alebo nie je v ponuke zájazd, ktorý by chceli, alebo majú strach zdravotný vycestovať, zo zdravotných dôvodov vycestovať do zahraničia, tak v tom prípade by cestovné kancelárie museli do 15. septembra tohto roku ľuďom tieto vouchre alebo kupóny na zájazdy preplatiť. Vzhľadom na to, že financie nemajú, lebo tie peniaze sú stále v zahraničí, tak potrebujú, aby im opätovne v tomto prípade štát podal pomocnú ruku a aby sme zabezpečili naplnenie práva cestovateľov alebo teda ľudí, ktorí si objednali zájazdy. A na druhej strane, aby nám cestovné kancelárie neskrachovali, že kvôli tomu, že by vyplácali vlastne peniaze z vlastných prostriedkov a museli by sa zadlžiť a jednoducho mnohé cestovné kancelárie by skrachovali. Z tohto dôvodu vlastne tento návrh zákona, o ktorom dnes predpokladám, teda o jedenástej budete hlasovať, to rieši takým systémom, že na tie zájazdy, ktoré si potrebujú uplatniť alebo tak, na ktoré si ľudia uplatnia nárok a neuplatnia si nárok vycestovať, ale uplatnia si finančný nárok, tak v objeme týchto zájazdov by štát de facto poskytol úver jednotlivým prevádzkovateľom zájazdov, či sú to cestovné kancelárie, alebo cestovné agentúry. A tieto následne, ak by si ľudia uplatnili zájazdy alebo tie svoje nároky by získali cestovné kancelárie zo zahraničia, tak potom v tom prípade by splácali tú svoju pôžičku alebo svoj úver od štátu späť štátu a vlastne takýmto preklenovacím, aby som to zjednodušene povedal, úverom alebo preklenovacou finančnou výpomocou, by sme daný problém vyriešili k obojstrannej spokojnosti aj cestovateľov, aj cestovných kancelárií. Ale určite aj všetkých nás, či aj tých, ktorí teda cestovať nebudeme, ani cestovnú kanceláriu nevlastníme, lebo asi nie je v záujme nikoho z nás, aby sme tu mali niekoľko stotisíc smutných ľudí, ktorí by sa nedomohli svojho práva za zaplatené zájazdy. A na druhej strane niekoľko desiatok cestovných kancelárií skrachovaných, ktoré tu 30 rokov postupne sa stavali na nohy a vytvorili vlastne tento sektor. Ale najmä v tomto prípade, áno, zahraničného cestovného ruchu. Zároveň si dovolím také avízo, ktoré sme už aj včera urobili na tlačovej konferencii, že počas druhého čítania máme nachystaný pozmeňovák, ktorý vznikal na ministerstve financií a ktorý predstaví kolega Gyimesi ako podpredseda finančného výboru. Tento pozmeňujúci návrh vytvára dva nástroje pre štát, zjednodušene povedané, pre motiváciu ľudí, aby sa chceli očkovať alebo keď to zoberieme za tejto situácie, v ktorej sa nachádzame, tak na odškodnenie pre ľudí, ktorým sa ani príliš očkovať nechce, ale nakoniec si povedia, no dobre, tak za tie peniaze to stojí. Rozprávajme na rovinu. Čiže zavádzame dve možnosti, kde tí ľudia, ktorí, alebo také, áno, dva také finančné nástroje, pôjdem od toho druhého. Ten to je tzv. sprostredkova... alebo sprostredkovateľský bonus, kde vlastne ľudia, ktorí sprostredkujú niekoho na očkovanie, budú za túto svoju prácu odmenení. Ak to bude niekto do 50 rokov, tak odmenou 30 eur, ak to bude niekto medzi 50 a 60 rokmi, ale nedosiahol 60 rokov, bude to 60 eur za jednu osobu a ak to bude osoba, ktorá dovŕšila 60 rokov, tak to bude bonus 90 eur. Ako som povedal na začiatku, môžme sa pozerať na to z dvoch strán. Niekto sa na to bude pozerať, že to je odmena za očkovanie. Ja, priznám sa, sa budem na to pozerať, že to bude odškodné za očkovanie, lebo zrejme tí ľudia, ktorí sa už očkovať naozaj, tak by som povedal, na základe zdravotných dôvodov chceli, tak sa už asi zaočkovali, už sú v čakárňach nahlásení od včerajška, a tým pádom títo ľudia už nie sú, tí to robili z iných dôvodov. Ale povedzme, že títo ľudia, ten zásobník ľudí, ktorí cítili to zdravotné riziko, možno aj na základe tej situácie, ktorá tu bola na začiatku roku veľmi vážna, čiže pocit ohrozenia, tí sú zaočkovaní alebo čakajú na očkovanie. Ale my na zabezpečenie kolektívnej imunity potrebujeme, aby sa zaočkovali všetci ľudia, ktorí to čo i len pripúšťajú, že teda no dobre, tak z nejakých dôvodov, teda to už je jedno z akých, či to je naozaj, že si to uvedomujú, alebo teda zdravotné riziko, alebo pocit ohrozenia, akýkoľvek dôvod alebo aj finančná motivácia, tak aby sa všetci tí, ktorí to pripúšťajú, že sa dobrovoľne, podotýkam, zaočkujú, tak aby sa zaočkovali, aby sa zaočkovať mohli. A preto v tejto fáze aj tak zlomovo to vlastne prichádza, že prvý polrok máme za sebou tohto roku a dnes nám začína druhý polrok, tak od dnes v podstate ľudia, ktorí sa zaočkujú prvou dávkou, tak všetci si budú môcť uplatniť tento sprostredkovateľský bonus. Fungovať to bude tak, to vám potom bližšie kolega Gyimesi povie alebo budete to počuť aj teda, alebo z toho pozmeňujúceho návrhu to budete vidieť. Zjednodušene, fungovať to vlastne bude tak, že každý zaočkovaný v NCZI po splnení tých podmienok po tej druhej dávke, lebo až potom bude vlastne nárok na sprostredkovateľský bonus. Pri jednodávkových vakcínach Johnson & Johnson hneď po tej prvej dávke bude nárok na sprostredkovateľský bonus. Dostane vygenerovaný špeciálny taký unikátny kód, na základe ktorého, ktorý spĺňa podmienky GDPR, čiže ochrany osobných údajov, a na základe ktorého nikto nevie zistiť, že kto to vlastne v skutočnosti je. Čiže je to naozaj že unikátny kód. A tento kód potom zaočkovaný posunie svojmu sprostredkovateľovi, človeku, ktorého on označí za sprostredkovateľa, a sprostredkovateľ si uplatní na stránke ministerstva financií, kde sa zaregistruje, nárok na sprostredkovateľský bonus. Tak ako som povedal, do 50 rokov bude 30, do 60 – 60, nad 60 – 90. Prečo odstupňované? No jednoducho preto, lebo najväčšie riziko, ktoré máme, tak je práve pri ľuďoch nad 50 rokov. Vo všeobecnosti platí a celosvetová štatistika – 99 % úmrtí sú ľudia nad 50 rokov, čiže tam je sústredené celé to veľké riziko. Preto aj vyššia motivácia za ľudí, ktorí sú nad 50 rokov, ako pri tých, ktorí sú pod 50 rokov. Zároveň sme sa rozhodli aj limitovať, aby teda náhodou teda tam nenastali nejaké zvláštne procesy, maximálne 50 ľudí jeden človek si môže uplatniť na seba ako sprostredkovateľ. Niekedy možno v nejakých skupinách obyvateľstva, ktoré nedisponujú svojím bankovým účtom, tak to bude práve možno ten človek, ktorý tým vlastným bankovým účtom disponovať bude a ktorý im zabezpečí alebo na koho si uplatnia tento sprostredkovateľský bonus. Vopred hovorím, že ako ministerstvo financií, samozrejme, počítame s tým, že manžel označí manželku za svojho sprostredkovateľa a manželka označí manžela za svojho sprostredkovateľa. Zároveň ale sa spoliehame aj na to a predpokladám, že to bude aj podstatná časť kampane, kampaň v duchu, veľmi zjednodušene, keď ju poviem, zameraná na vnukov a vnučky svojich starých rodičov. Zavolaj babke a presvedč ju, aby sa bola, aby sa dala očkovať a získaš 90 eur. Naozaj potrebujeme presvedčiť ľudí, ktorí pripúšťajú, že sa zaočkovať dajú. Nikoho týmto odmeňovaním nenútime k očkovaniu, ale ten, kto pripúšťa tú možnosť, že by sa zaočkovať dal, tak mu vlastne dáme aj nejakú tú finančnú motiváciu na to, aby to urobil. Čiže toto je vlastne podstata sprostredkovateľského bonusu. A potom ten druhý nástroj, ktorý som spomenul, tak to je, nenazýva sa priamo lotéria, lebo teda zákon o lotériách trošku inak k tomu pristupuje. Nazývame to očkovacia prémia, ale de facto je to zlosovanie, je to, je to kvázi lotéria, kde všetci ľudia, ktorí budú zaočkovaní, každý jeden týždeň im zo zákona budú môcť byť rozdelené odmeny do výšky maximálne 2 mil. eur týždenne. Čiže nie dokopy, ale do výšky maximálne 2 mil. eur týždenne. Čiže to bude taká motivácia, ktorá, či nie motivácia, to už bude odmena aj pre tých, ktorí sa už doteraz zaočkovali, ktorí vlastne chránia nás spoločne a chránia verejný záujem, lebo 2 mil. ľudí zaočkovaných máme a, samozrejme, bude to aj lákadlo pre tých ďalších, ktorí teoreticky teda to očkovanie pripúšťajú, tak také malé, drobné, teoreticky, všimné, niekoľko možno desiatok, stotisíc eur ten človek bude môcť vyhrať v tej očkovacej prémii. Myslím si, že takto na začiatok by to aj stačilo. Ďakujem veľmi pekne.